CELEX: 32016R0027
Language: el
Date: 2016-01-13 00:00:00
Title: Κανονισμός (ΕΕ) 2016/27 της Επιτροπής, της 13ης Ιανουαρίου 2016, για την τροποποίηση των παραρτημάτων III και IV του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών

14.1.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 9/4
            
         ΚΑΝΟΝΙΣΜΌΣ (ΕΕ) 2016/27 ΤΗΣ ΕΠΙΤΡΟΠΉΣ
   της 13ης Ιανουαρίου 2016
   για την τροποποίηση των παραρτημάτων III και IV του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 23 πρώτο εδάφιο,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 999/2001 θεσπίζει κανόνες πρόληψης, καταπολέμησης και εξάλειψης των μεταδοτικών σπογγωδών εγκεφαλοπαθειών σε ζώα. Εφαρμόζεται στην παραγωγή και στη διάθεση ζώντων ζώων και προϊόντων ζωικής προέλευσης στην αγορά και, σε ορισμένες συγκεκριμένες περιπτώσεις, στις εξαγωγές τους.
            
         
               (2)
            
            
               Σύμφωνα με το άρθρο 6 παράγραφος 4 του κανονισμού (ΕΚ) αριθ. 999/2001 και με το παράρτημα III κεφάλαιο Β του εν λόγω κανονισμού, τα κράτη μέλη υποβάλλουν στην Επιτροπή κάθε χρόνο πληροφορίες για την επιτήρηση των μεταδοτικών σπογγωδών εγκεφαλοπαθειών στην επικράτειά τους, η δε Επιτροπή υποβάλλει συνοπτική έκθεση με αυτές τις πληροφορίες στη μόνιμη επιτροπή φυτών, ζώων, τροφίμων και ζωοτροφών.
            
         
               (3)
            
            
               Έπειτα από συμφωνία μεταξύ της Ευρωπαϊκής Επιτροπής και της Ευρωπαϊκής Αρχής για την Ασφάλεια των Τροφίμων, το καθήκον της εκπόνησης και της δημοσίευσης της ετήσιας συνοπτικής έκθεσης της Ένωσης σχετικά με την επιτήρηση των μηρυκαστικών και τη διεξαγωγή δοκιμών για τον έλεγχο της παρουσίας μεταδοτικών σπογγωδών εγκεφαλοπαθειών θα μεταβιβαστεί από την Επιτροπή στην Ευρωπαϊκή Αρχή για την Ασφάλεια των Τροφίμων. Επομένως, το κεφάλαιο Β του παραρτήματος III του κανονισμού (ΕΚ) αριθ. 999/2001 θα πρέπει να τροποποιηθεί έτσι ώστε να αντικατοπτρίζει τις νέες αυτές ρυθμίσεις.
            
         
               (4)
            
            
               Το παράρτημα IV του κανονισμού (ΕΚ) αριθ. 999/2001 απαγορεύει τη χορήγηση, σε ορισμένα εκτρεφόμενα ζώα, μεταποιημένων ζωικών πρωτεϊνών, ιδίως εκείνων που προέρχονται από μη μηρυκαστικά.
            
         
               (5)
            
            
               Επιπλέον, σύμφωνα με το παράρτημα IV κεφάλαιο II στοιχείο β) σημείο ii) του κανονισμού (ΕΚ) αριθ. 999/2001, τα ιχθυάλευρα και οι σύνθετες ζωοτροφές που περιέχουν ιχθυάλευρα επιτρέπεται να χρησιμοποιούνται στη διατροφή εκτρεφόμενων μη μηρυκαστικών ζώων, καθώς και ζώων υδατοκαλλιέργειας.
            
         
               (6)
            
            
               Το παράρτημα IV κεφάλαιο III τμήμα Α σημείο 3 του κανονισμού (ΕΚ) αριθ. 999/2001 προβλέπει ότι οι ασυσκεύαστες μεταποιημένες ζωικές πρωτεΐνες που προέρχονται από μη μηρυκαστικά και οι ασυσκεύαστες σύνθετες ζωοτροφές που περιέχουν τέτοιες πρωτεΐνες μεταφέρονται με οχήματα και περιέκτες τα οποία δεν χρησιμοποιούνται για τη μεταφορά ζωοτροφών που προορίζονται για εκτρεφόμενα μη μηρυκαστικά ζώα εκτός των ζώων υδατοκαλλιέργειας. Δεδομένου ότι τα ιχθυάλευρα και οι σύνθετες ζωοτροφές που περιέχουν ιχθυάλευρα επιτρέπεται να χρησιμοποιούνται στη διατροφή όλων των εκτρεφόμενων μη μηρυκαστικών ζώων, η διάταξη αυτή δεν θα πρέπει να ισχύει για τα ιχθυάλευρα ή τις σύνθετες ζωοτροφές που περιέχουν ιχθυάλευρα. Επομένως, το σημείο 3 του τμήματος Α του κεφαλαίου ΙΙΙ του παραρτήματος IV του κανονισμού (ΕΚ) αριθ. 999/2001 θα πρέπει να τροποποιηθεί έτσι ώστε να εξαιρεί τα ιχθυάλευρα.
            
         
               (7)
            
            
               Το παράρτημα IV κεφάλαιο V τμήμα Ε του κανονισμού (ΕΚ) αριθ. 999/2001 προβλέπει ότι η εξαγωγή μεταποιημένων ζωικών πρωτεϊνών που προέρχονται από μη μηρυκαστικά, καθώς και προϊόντων που περιέχουν τέτοιες πρωτεΐνες, επιτρέπεται μόνον εφόσον προορίζονται για χρήσεις που δεν απαγορεύονται από τον εν λόγω κανονισμό και εφόσον συναφθεί γραπτή συμφωνία, πριν από την εξαγωγή, μεταξύ της αρμόδιας αρχής του κράτους μέλους εξαγωγής, ή της Επιτροπής, και της αρμόδιας αρχής της τρίτης χώρας εισαγωγής η οποία συμφωνία περιλαμβάνει τη δέσμευση της τρίτης χώρας εισαγωγής να σεβαστεί την προβλεπόμενη χρήση και να μην επανεξαγάγει τις μεταποιημένες ζωικές πρωτεΐνες ή τα προϊόντα που περιέχουν τέτοιες πρωτεΐνες για χρήσεις που απαγορεύονται από τον κανονισμό (ΕΚ) αριθ. 999/2001.
            
         
               (8)
            
            
               Η απαίτηση αυτή αποσκοπούσε αρχικά να ελέγξει την εξάπλωση της σπογγώδους εγκεφαλοπάθειας των βοοειδών (ΣΕΒ) σε μια χρονική περίοδο κατά την οποία η ΣΕΒ είχε τη μορφή επιδημίας στην Ένωση και η ευρωπαϊκή ήπειρος ήταν το μέρος του πλανήτη που μαστιζόταν κατά κύριο λόγο από την επιδημία. Ωστόσο, η κατάσταση της ΣΕΒ στην Ένωση βελτιώθηκε σημαντικά έκτοτε. Το 2013 αναφέρθηκαν 7 κρούσματα ΣΕΒ στην Ένωση και το 2014 11 κρούσματα, ενώ το 2001 τα κρούσματα που είχαν αναφερθεί ήταν 2 166 και το 2002 ήταν 2 124. Αυτή η βελτίωση της κατάστασης της ΣΕΒ στην Ένωση αντικατοπτρίζεται στο γεγονός ότι αναγνωρίζεται σήμερα καθεστώς αμελητέου κινδύνου ΣΕΒ σε είκοσι κράτη μέλη της Ένωσης, σύμφωνα με την απόφαση 2007/453/ΕΚ της Επιτροπής (2), όπως τροποποιήθηκε.
            
         
               (9)
            
            
               Επομένως, θα πρέπει να διαγραφεί η απαίτηση που διατυπώνεται στο παράρτημα IV κεφάλαιο V τμήμα Ε του κανονισμού (ΕΚ) αριθ. 999/2001 σχετικά με την υποχρέωση σύναψης γραπτής συμφωνίας με την τρίτη χώρα προορισμού ως προϋπόθεση για την εξαγωγή μεταποιημένων ζωικών πρωτεϊνών προερχόμενων από μη μηρυκαστικά, καθώς και προϊόντων που περιέχουν τέτοιες πρωτεΐνες, και σχετικά με την απαγόρευση χρήσης των προϊόντων αυτών σε τρίτες χώρες για τη διατροφή εκτρεφόμενων ζώων, εκτός των ζώων υδατοκαλλιέργειας.
            
         
               (10)
            
            
               Το παράρτημα IV κεφάλαιο IV τμήμα Δ του κανονισμού (ΕΚ) αριθ. 999/2001 προβλέπει όρους για την παραγωγή και τη χρήση μεταποιημένων ζωικών πρωτεϊνών που προέρχονται από μη μηρυκαστικά και των σύνθετων ζωοτροφών που περιέχουν αυτές τις μεταποιημένες ζωικές πρωτεΐνες και προορίζονται να χρησιμοποιηθούν για τη διατροφή ζώων υδατοκαλλιέργειας, όρους οι οποίοι απαιτούν τον απόλυτο διαχωρισμό μεταξύ υλικών από μηρυκαστικά και υλικών από μη μηρυκαστικά σε κάθε στάδιο της αλυσίδας παραγωγής και επίσης τακτική δειγματοληψία και ανάλυση για τον έλεγχο της διασταυρούμενης μόλυνσης. Οι όροι αυτοί θα πρέπει επίσης να απαιτούνται για τις μεταποιημένες ζωικές πρωτεΐνες που προέρχονται από μη μηρυκαστικά και για τις σύνθετες ζωοτροφές που περιέχουν τέτοιες πρωτεΐνες, οι οποίες προορίζονται για εξαγωγή, ώστε να εξασφαλίζεται ότι οι εξαγόμενες μεταποιημένες ζωικές πρωτεΐνες και οι σύνθετες ζωοτροφές που περιέχουν τέτοιες πρωτεΐνες παρέχουν το ίδιο επίπεδο ασφάλειας όπως και εκείνες που χρησιμοποιούνται στην επικράτεια της Ένωσης.
            
         
               (11)
            
            
               Δεδομένου ότι οι τροφές για ζώα συντροφιάς και τα ιχθυάλευρα παράγονται σε μονάδες μεταποίησης που παράγουν αποκλειστικά προϊόντα προερχόμενα από υδρόβια ζώα, εξαιρουμένων των θαλάσσιων θηλαστικών, και, αντιστοίχως, σε μονάδες που παράγουν αποκλειστικά τροφές για ζώα συντροφιάς, η απαίτηση που προβλέπει ότι οι εξαγωγές επιτρέπονται μόνο από εγκαταστάσεις οι οποίες πληρούν τις απαιτήσεις του παραρτήματος IV κεφάλαιο IV τμήμα Δ του κανονισμού (ΕΚ) αριθ. 999/2001 δεν θα πρέπει να ισχύει για τις τροφές για ζώα συντροφιάς ούτε για τα ιχθυάλευρα.
            
         
               (12)
            
            
               Επομένως, το τμήμα Ε του κεφαλαίου V του παραρτήματος IV του κανονισμού (ΕΚ) αριθ. 999/2001 θα πρέπει να τροποποιηθεί ανάλογα.
            
         
               (13)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τα φυτά, τα ζώα, τα τρόφιμα και τις ζωοτροφές,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το κεφάλαιο Β του παραρτήματος III του κανονισμού (ΕΚ) αριθ. 999/2001 αντικαθίσταται από το ακόλουθο κείμενο:
   
      «ΚΕΦΑΛΑΙΟ Β
      
         ΑΠΑΙΤΗΣΕΙΣ ΥΠΟΒΟΛΗΣ ΕΚΘΕΣΕΩΝ ΚΑΙ ΚΑΤΑΓΡΑΦΗΣ
      
      I.   ΑΠΑΙΤΗΣΕΙΣ ΓΙΑ ΤΑ ΚΡΑΤΗ ΜΕΛΗ
      A.   Πληροφορίες που πρέπει να περιλαμβάνουν τα κράτη μέλη στην ετήσια έκθεσή τους όπως προβλέπεται από το άρθρο 6 παράγραφος 4
      
      
               
                  1.
               
               
                  Ο αριθμός των ύποπτων κρουσμάτων, ανά είδος ζώου που υπόκεινται σε επίσημο περιορισμό μετακίνησης σύμφωνα με το άρθρο 12 παράγραφος 1.
               
            
               
                  2.
               
               
                  Ο αριθμός των ύποπτων κρουσμάτων ανά είδος ζώου που υπόκεινται σε εργαστηριακή εξέταση σύμφωνα με το άρθρο 12 παράγραφος 2 και το αποτέλεσμα της ταχείας δοκιμής και της δοκιμής επιβεβαίωσης (αριθμός θετικών και αρνητικών αποτελεσμάτων) και, όσον αφορά τα βοοειδή, η ηλικιακή κατανομή όλων των ζώων που έχουν υποβληθεί σε δοκιμή. Η ηλικιακή κατανομή θα πρέπει να ομαδοποιείται ως εξής: “κάτω των 24 μηνών”, κατανομή ανά 12 μήνες μεταξύ 24 και 155 μηνών, και “άνω των 155 μηνών”.
               
            
               
                  3.
               
               
                  Ο αριθμός των κοπαδιών αιγοπροβάτων για τα οποία έχουν αναφερθεί και διερευνηθεί ύποπτα κρούσματα αιγοπροβάτων σύμφωνα με το άρθρο 12 παράγραφοι 1 και 2.
               
            
               
                  4.
               
               
                  Ο αριθμός των βοοειδών που έχουν υποβληθεί σε δοκιμή για κάθε υποπληθυσμό που αναφέρεται στο κεφάλαιο Α μέρος I σημεία 2.1, 2.2, 3.1 και 5. Υποβάλλεται η μέθοδος επιλογής των δειγμάτων, τα αποτελέσματα της ταχείας δοκιμής και της δοκιμής επιβεβαίωσης και η ηλικιακή κατανομή των ζώων που υποβλήθηκαν σε δοκιμή, τα οποία ομαδοποιήθηκαν σύμφωνα με το σημείο 2.
               
            
               
                  5.
               
               
                  Ο αριθμός των αιγοπροβάτων και των κοπαδιών που υποβλήθηκαν σε δοκιμή, για κάθε υποπληθυσμό που αναφέρεται στο κεφάλαιο Α μέρος II σημεία 2, 3, 5 και 6, σε συνδυασμό με τη μέθοδο επιλογής των δειγμάτων και τα αποτελέσματα της ταχείας δοκιμής και της δοκιμής επιβεβαίωσης.
               
            
               
                  6.
               
               
                  Η γεωγραφική κατανομή των θετικών κρουσμάτων ΣΕΒ και τρομώδους νόσου και η χώρα προέλευσης, αν διαφέρει από τη χώρα αναφοράς των κρουσμάτων. Το έτος και, αν είναι δυνατόν, ο μήνας γέννησης των βοοειδών και αιγοπροβάτων που έχουν προσβληθεί από τη ΜΣΕ. Πρέπει να αναφέρονται τα κρούσματα ΜΣΕ που θεωρήθηκαν άτυπα. Για τα κρούσματα τρομώδους νόσου αναφέρονται τα αποτελέσματα της κύριας και της δευτερεύουσας μοριακής δοκιμής, όπως προβλέπεται στο παράρτημα X κεφάλαιο Γ σημείο 3.2 στοιχείο γ).
               
            
               
                  7.
               
               
                  Σε άλλα ζώα πλην των βοοειδών και των αιγοπροβάτων, ο αριθμός των δειγμάτων και των επιβεβαιωμένων κρουσμάτων ΜΣΕ ανά είδος.
               
            
               
                  8.
               
               
                  Ο γονότυπος και, αν είναι δυνατόν, η φυλή κάθε προβάτου για το οποίο το αποτέλεσμα της δοκιμής για ΜΣΕ ήταν θετικό και η δειγματοληψία έγινε σύμφωνα με το κεφάλαιο Α μέρος II σημείο 8.1 ή η δειγματοληψία έγινε σύμφωνα με το κεφάλαιο Α μέρος II σημείο 8.2.
               
            B.   Περίοδοι υποβολής εκθέσεων
      
      Η συλλογή των εκθέσεων που περιέχουν τις πληροφορίες οι οποίες αναφέρονται στο τμήμα Α και υποβάλλονται στην Επιτροπή (η οποία τις διαβιβάζει στην Ευρωπαϊκή Αρχή για την Ασφάλεια των Τροφίμων) σε μηνιαία βάση και στην ηλεκτρονική μορφή που συμφωνήθηκε μεταξύ των κρατών μελών, της Επιτροπής και της Ευρωπαϊκής Αρχής για την Ασφάλεια των Τροφίμων ή, όσον αφορά τις πληροφορίες που αναφέρονται στο σημείο 8, σε τριμηνιαία βάση μπορεί να αποτελέσει την ετήσια έκθεση που προβλέπεται από το άρθρο 6 παράγραφος 4, υπό την προϋπόθεση ότι οι πληροφορίες επικαιροποιούνται κάθε φορά που υπάρχουν συμπληρωματικές πληροφορίες.
      II.   ΠΛΗΡΟΦΟΡΙΕΣ ΠΟΥ ΠΡΕΠΕΙ ΝΑ ΠΕΡΙΛΑΜΒΑΝΟΝΤΑΙ ΣΤΗ ΣΥΝΟΠΤΙΚΗ ΕΚΘΕΣΗ ΤΗΣ ΕΝΩΣΗΣ
      Η συνοπτική έκθεση της Ένωσης υποβάλλεται υπό τη μορφή πινάκων που καλύπτουν τουλάχιστον τις πληροφορίες που αναφέρονται στο μέρος I.Α για κάθε κράτος μέλος.
      Από την 1η Ιανουαρίου 2016 η Ευρωπαϊκή Αρχή για την Ασφάλεια των Τροφίμων πρέπει να αναλύει τις πληροφορίες που αναφέρονται στο μέρος I και να δημοσιεύει, πριν το τέλος Νοεμβρίου, συνοπτική έκθεση σχετικά με τις τάσεις και τις πηγές των μεταδοτικών σπογγωδών εγκεφαλοπαθειών στην Ένωση.
      III.   ΜΗΤΡΩΑ
      
               
                  1.
               
               
                  Η αρμόδια αρχή διατηρεί για επτά χρόνια μητρώα των πληροφοριών που αναφέρονται στο μέρος I.Α.
               
            
               
                  2.
               
               
                  Το εργαστήριο το οποίο πραγματοποιεί τις εξετάσεις διατηρεί για επτά χρόνια όλα τα μητρώα των δοκιμών, ιδίως τους φακέλους του εργαστηρίου και, εάν είναι αναγκαίο, τους όγκους παραφίνης και τις φωτογραφίες της ανοσοαποτύπωσης western.».
               
            
   Άρθρο 2
   Στο παράρτημα IV κεφάλαιο III τμήμα Α του κανονισμού (ΕΚ) αριθ. 999/2001, το σημείο 3 αντικαθίσταται από το ακόλουθο κείμενο:
   
      
                  «3.
               
               
                  Οι ασυσκεύαστες μεταποιημένες ζωικές πρωτεΐνες, εκτός των ιχθυάλευρων, που προέρχονται από μη μηρυκαστικά και οι ασυσκεύαστες σύνθετες ζωοτροφές που περιέχουν τέτοιες μεταποιημένες ζωικές πρωτεΐνες μεταφέρονται με οχήματα και περιέκτες τα οποία δεν χρησιμοποιούνται για τη μεταφορά ζωοτροφών που προορίζονται για εκτρεφόμενα μη μηρυκαστικά ζώα εκτός των ζώων υδατοκαλλιέργειας.».
               
            
   Άρθρο 3
   Στο παράρτημα IV κεφάλαιο V του κανονισμού (ΕΚ) αριθ. 999/2001, το τμήμα Ε αντικαθίσταται από το ακόλουθο κείμενο:
   
      
         «ΤΜΗΜΑ E
      
      
         
            Εξαγωγή μεταποιημένων ζωικών πρωτεϊνών και προϊόντων που περιέχουν τις εν λόγω πρωτεΐνες
         
      
      
               
                  1.
               
               
                  Η εξαγωγή μεταποιημένων ζωικών πρωτεϊνών που προέρχονται από μηρυκαστικά και προϊόντων που περιέχουν τέτοιες πρωτεΐνες απαγορεύεται.
                  Κατά παρέκκλιση, η απαγόρευση αυτή δεν ισχύει για τις μεταποιημένες τροφές ζώων συντροφιάς οι οποίες περιέχουν μεταποιημένες ζωικές πρωτεΐνες προερχόμενες από μηρυκαστικά και έχουν υποστεί επεξεργασία σε εγκεκριμένες εγκαταστάσεις ζωοτροφών σύμφωνα με το άρθρο 24 του κανονισμού (ΕΚ) αριθ. 1069/2009, συσκευάζονται δε και επισημαίνονται σύμφωνα με την ενωσιακή νομοθεσία.
               
            
               
                  2.
               
               
                  Η εξαγωγή μεταποιημένων ζωικών πρωτεϊνών που προέρχονται από μη μηρυκαστικά ή σύνθετων ζωοτροφών που περιέχουν τέτοιες πρωτεΐνες επιτρέπεται μόνον εάν πληρούνται οι ακόλουθοι όροι:
                  
                              α)
                           
                           
                              οι μεταποιημένες ζωικές πρωτεΐνες από μη μηρυκαστικά προέρχονται από μονάδες μεταποίησης που ασχολούνται αποκλειστικά με τη μεταποίηση υποπροϊόντων από μη μηρυκαστικά και οι οποίες εφοδιάζονται από σφαγεία και μονάδες τεμαχισμού που αναφέρονται στο κεφάλαιο IV τμήμα Δ στοιχείο α) και απαριθμούνται στους δημοσιευμένους καταλόγους που αναφέρονται στο κεφάλαιο V τμήμα Α στοιχείο δ)·
                           
                        
                              β)
                           
                           
                              οι σύνθετες ζωοτροφές που περιέχουν μεταποιημένες ζωικές πρωτεΐνες από μη μηρυκαστικά προέρχονται από εγκεκριμένες εγκαταστάσεις οι οποίες απαριθμούνται στους δημοσιευμένους καταλόγους που αναφέρονται στο κεφάλαιο V τμήμα Α στοιχείο ε) και συσκευάζονται και επισημαίνονται σύμφωνα με την ενωσιακή νομοθεσία.
                           
                        
            
               
                  3.
               
               
                  Οι όροι που διατυπώνονται στο σημείο 2 δεν ισχύουν για τα ακόλουθα:
                  
                              α)
                           
                           
                              τροφές ζώων συντροφιάς οι οποίες περιέχουν μεταποιημένες ζωικές πρωτεΐνες προερχόμενες από μηρυκαστικά, που έχουν υποστεί επεξεργασία σε εγκεκριμένες εγκαταστάσεις ζωοτροφών σύμφωνα με το άρθρο 24 του κανονισμού (ΕΚ) αριθ. 1069/2009 και έχουν συσκευαστεί και επισημανθεί σύμφωνα με την ενωσιακή νομοθεσία·
                           
                        
                              β)
                           
                           
                              ιχθυάλευρα και σύνθετες ζωοτροφές που δεν περιέχουν άλλες μεταποιημένες ζωικές πρωτεΐνες πέρα από τα ιχθυάλευρα.».
                           
                        
            
   Άρθρο 4
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 13 Ιανουαρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 147 της 31.5.2001, σ. 1.
   
      (2)  Απόφαση της Επιτροπής 2007/453/ΕΚ, της 29ης Ιουνίου 2007, για τον καθορισμό της κατάστασης που επικρατεί στα κράτη μέλη ή σε τρίτες χώρες ή στις περιφέρειές τους ως προς τη ΣΕΒ με βάση τον κίνδυνο εκδήλωσης ΣΕΒ (ΕΕ L 172 της 30.6.2007, σ. 84).